PRAHA, Ich súčasný vlastník, fond CCMP Capital Advisors, totiž začal pre stredoeurópsku pobočku firmy Nowaco hľadať kupca. A tých sa mu aj v kríze hlási pomerne dosť. Uviedol to dnes český denník Hospodářské noviny, ktorému to potvrdilo niekoľko dobre informovaných zdrojov.
Ako denník dodal, spolu s centrálou stredoeurópskeho Nowaca v Česku sú na predaj aj dcérske firmy českej pobočky v Maďarsku a na Slovensku.
"Proces sa rozbehol, ale do ukončenia ho nebudeme nijako komentovať," povedal pre HN dlhoročný šéf spoločnosti Nowaco Bohumil Volf.
České Nowaco je veľkým distribútorom mrazených, chladených a čerstvých potravín. Okrem toho vyrába aj vlastné výrobky - od zeleninových zmesí cez sortiment hotových jedál až po zmrzliny vlastnej značky Prima. Minulý rok dosiahla spoločnosť tržby 8,94 miliardy Kč (341,13 milióna eur).
Spoločnosť CCMP si na výber najlepšieho kupca najala finančného poradcu JP Morgan. Podľa informácií HN sa prvé kolo záujemcov malo uzatvoriť v polovici júna. Tých sa prihlásilo niekoľko desiatok, okrem finančných investorov aj svetové potravinárske firmy.
Predaj Nowaca by mohol byť zároveň jednou z tohtoročných väčších európskych transakcií v potravinárstve. Podľa informácií HN by hodnota transakcie mohla prekročiť 250 miliónov eur (7,53 miliardy Sk). Potravinárstvo je totiž oblasť, ktorá svetovou krízou až tak zasiahnutá nie je. "Je ťahaná priamou spotrebou obyvateľstva, ktorá nie je až tak znížená," povedal Richard Kovář zo spoločnosti Redbaenk. Ako dodal, pre potravinárske firmy je potom investícia do Nowaca lákavá, keďže si tak môžu zvýšiť hodnotu na trhu.